VIDEO România - Irlanda de Nord 2-0. Prima dublă din cariera lui Papp îi urcă pe tricolori pe locul 1 în grupă

România iernează pe primul loc în Grupa F a preliminariilor pentru Campionatul European din 2016, grație victoriei din ultimul meci oficial al anului, 2-0 cu Irlanda de Nord. Ambele goluri ale tricolorilor au fost marcate de fundașul Paul Papp, care a reușit prima sa "dublă" din carieră.

Jocul naționalei a amintit de cel reușit în fața Ungariei în prima repriză. La primul meci cu noul staff tehnic, România a menținut o posesie impecabilă - 60-40 % - și a avut mereu inițiativa. După un sfert de oră de joc, Vlad Chiricheș (integralist în ziua în care a împlinit 25 de ani) a dat tonul ocaziilor la poarta lui Carroll, cu o foarfecă de efect, dar care s-a dus pe direcția goalkeeper-ului advers. Peste un minut, Brunt a amenințat și el pentru nord-irlandezi, dar șutul său din unghi a trecut la o palmă de bară.

Chipciu a trimis în transversală și a ratat încă o ocazie mare în decurs de numai câteva secunde, după o centrare a lui Tănase care l-a găsit liber la 11 metri (18). Cea mai mare ratare a serii pe Arena Națională i-a aparținut lui Bogdan Stancu. În minutul 32, Sânmărtean a pătruns superb în careu, înșirând apărarea britanică, apoi a decis să îi paseze în fața porții atacantului care semnase ambele goluri din Finlanda. Nouarul de vineri seară s-a încurcat inexplicabil în minge la 4 metri de linia porții și a căzut pe gazon, fără a reuși o reluare care ar fi echivalat, cel mai probabil, cu deschiderea scorului.

Pe final de repriză, oaspeții au cerut o lovitură de la 11 metri, pentru o intrare a lui Raț asupra lui McLaughlin, dar arbitrul Eriksson a lăsat jocul să continue (42), iar primele 45 de minute s-au încheiat cu ocazia lui Lafferty, care l-a încercat pe Tătărușanu cu un șut la colțul scurt, dar portarul Fiorentinei a respins în corner de la rădăcina barei (45).

Răzvan Raț a ratat prima ocazie mare a reprizei secunde, trimițând în pieptul lui Roy Carroll dintr-o poziție excelentă, în care fusese găsit cu o pasă genială de Claudiu Keșeru - intrat la pauză. A cerut și România un penalty, la un fault al lui McGivern asupra lui Sânmărtean, dar centralul suedez a trecut din nou cu vederea (VIDEO și DETALII AICI).

Golul a venit în minutul 74, la o fază care promitea mai puțin decât cele dinainte. Raț a centrat de pe stânga, nord-irlandezii nu au putut respinge, iar mingea a ajuns în zona punctului de la 11 metri, unde a apărut surprinzător fundașul dreapta Paul Papp, care a lovit-o năprasnic cu stângul, catapultând-o aproape de vinclul porții lui Carroll, rămas fără vreo reacție. Apărătorul împrumutat de Chievo la Steaua a punctat și pentru 2-0, 5 minute mai târziu, când, apărut din nou la bara a doua, a transformat în gol centrarea lui Lucian Sânmărtean, care a jucat al 10-lea său meci la prima reprezentativă.

Au fost primele două goluri ale lui Papp în tricoul echipei naționale și prima dublă din întreaga carieră, care semnează o victorie în ultimul meci oficial al României în anul 2014. Fundașul stelist a declarat, la finalul meciului, că instinctul l-a ajutat să marcheze vineri seară (VIDEO și DETALII AICI).

Grație acestui succes obținut în etapa a 4-a a preliminariilor Campionatului European din 2016, echipa noastră națională adună 10 puncte și devine lider în Grupa F, unde va păstra primul loc cel puțin până la anul.

Aceasta a fost victoria cu numărul 50 pentru Anghel Iordănescu în funcția de selecționer al echipei naționale a României.

În celelalte două meciuri ale serii în Grupei F, Ungaria a câștigat cu 1-0 în fața Finlandei (REZUMATUL VIDEO și DETALII AICI), în timp ce la Atena s-a înregistrat cea mai mare surpriză a etapei: Grecia a pierdut cu 0-1 pe teren propriu, în fața reprezentativei Insulelor Feroe (REZUMATUL VIDEO și DETALII AICI).

PROGRAMUL COMPLET AL CANALELOR Digi Sport